KIRJALLINEN KYSYMYS E-3479/01

esittäjä(t): Michl Ebner (PPE-DE) komissiolle

(8. tammikuuta 2002)

Aihe: Syrjinnän torjunta

Työllisyyden ja sosiaaliasioiden pääosasto kehottaa yhteisön vuosille 20012006 laaditun syrjinnän torjuntaan tähtäävän toimintaohjelman (VP/2001/19) perusteella tekemään syrjinnän torjuntaa koskevia ehdotuksia. Konkreettisesti tämä tarkoittaa sellaisten Euroopan tasolla toimivien kansalaisjärjestöjen tukemista, jotka edustavat syrjittyjä ja puolustavat heidän oikeuksiaan.

Pääasiallinen tavoite on torjua osaltaan syrjintää, joka perustuu rotuun tai etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen.

Yhteisö yrittää torjua perustellusti syrjinnän monia muotoja ja viittaa YK:n 1948 laaditun yleisen ihmisoikeuksien julistuksen 2 artiklaan, jossa kielletään rotuun, väriin, sukupuoleen, kieleen, uskontoon, poliittiseen tai muuhun mielipiteeseen, kansalliseen tai yhteiskunnalliseen alkuperään, omaisuuteen, syntymään tai muuhun tekijään perustuva syrjintä.

Voiko komissio vahvistaa, että yllämainitusta kehotuksesta puuttuu etnisen alkuperän laaja-alaisesta käsitteestä huolimatta kielivähemmistöt?

Jos voi, voiko komissio perustella, miksi syrjinnän torjuntaan tähtäävän toimintaohjelman laadinnassa on jätetty huomiotta / suljettu pois / sivuutettu / syrjitty 40 miljoonaa kielivähemmistöjen edustajaa, jotka voivat päivittäin joutua kielensä takia syrjinnän kohteeksi? Syrjintää ilmenee työllisyyden, koulutuksen, tavaroiden ja palvelujen sekä sosiaaliturvan tarjonnassa, eli juuri niillä aloilla, jotka mainitaan toimintaohjelmassa.

Onko komissio sitä mieltä, etteivät unionin kansalaiset voi joutua kielensä perusteella syrjinnän kohteeksi?

Anna Diamantopouloun komission puolesta antama vastaus

(1. helmikuuta 2002)

Syrjinnän torjuntaa koskeva ohjelma perustuu EY:n perustamissopimuksen 13 artiklaan, jossa määrätään, että yhteisö voi toteuttaa tarvittavat toimenpiteet sukupuoleen, rotuun, etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvan syrjinnän torjumiseksi. Kyseisessä artiklassa ei mainita kieleen perustuvaa syrjintää, joten ohjelmaan ei voi sisältyä kieleen perustuvan syrjinnän torjumiseksi tarkoitettuja toimia. Myöskään EY:n perustamissopimuksen 13 artiklassa ja direktiivissä 2000/43/EY(1) tarkoitettu etniseen alkuperään perustuvan syrjinnän käsite ei kata kieleen perustuvaa syrjintää. Sama koskee myös muita kansainvälisiä välineitä(2). Tämän vuoksi ehdotuspyyntöön VP/2001/019 eivät voi osallistua Euroopan alueellisten tai vähemmistökielten käyttöä puolustavat kansalaisjärjestöt.

Kieleen ja kulttuuriin liittyvän monimuotoisuuden kunnioittaminen on kuitenkin kirjattu perusoikeuskirjan 22 artiklaan, jossa määrätään seuraavasti: Unioni kunnioittaa kulttuurista, uskonnollista ja kielellistä monimuotoisuutta. Euroopan parlamentti on antanut aiheesta monia päätöslauselmia, ja unionissa on sen aloitteesta toteutettu toimenpiteitä Euroopan alueellisten ja vähemmistökielien säilyttämiseksi ja edistämiseksi. Näissä toimissa on katettu useita seikkoja, kuten esimerkiksi Euroopan vähemmistökielten toimiston toimintaan annettu rahoitustuki. Kieliin kohdistuviin yhteisön rahoittamiin aloitteisiin voi tutustua seuraavassa Internet-osoitteessa: http://europa.eu.int/comm/education/langmin_fr.html. Tässä yhteydessä voidaan mainita myös Euroopan kielten teemavuosi 2001, jonka aikana rahoitettiin useita alue- ja vähemmistökieliin kohdistuvia aloitteita. Teemavuodesta saa lisätietoja seuraavasta Internet-osoitteesta: http://www.eurolang2001.org/eyl/common/home.asp?LANG=FR.

(1) Neuvoston direktiivi 2000/43/EY, annettu 29. kesäkuuta 2000, rodusta tai etnisestä alkuperästä riippumattoman yhdenvertaisen kohtelun periaatteen täytäntöönpanosta, EYVL L 180, 19.7.2000.

(2) YK:n yleisessä ihmisoikeuksien julistuksessa, johon arvoisa parlamentin jäsen viittaa kysymyksessään, ja ihmisoikeuksien ja perusvapauksien suojaamiseksi tehdyssä Euroopan yleissopimuksessa viitataan rotuun perustuvan syrjinnän lisäksi erikseen kieleen perustuvaan syrjintään kiellettynä syrjintämuotona. Myös syrjinnän torjuntaa koskevassa Euroopan unionin perusoikeuskirjan 21 artiklassa viitataan kieleen perustuvaan syrjintään muista erillisenä syrjinnänmuotona.